ΓΡΑΠΤΗ ΕΡΩΤΗΣΗ E-2944/96 υποβολή: Nel van Dijk (V) προς την Επιτροπή (8 Νοεμβρίου 1996)

Θέμα: Σχέδια της Κοινότητας Wunseradiel απειλούν την περιοχή σίτησης προστατευμένων πτηνών

Στην απάντησή της στην υπ' αριθ. 1186/96 ((ΕΕ C 356, 25.11.1996, 14. )) γραπτή ερώτηση, η Επιτροπή αναφέρει ότι η περιοχή «Makkumer Noordwaard» θεωρείται σημαντικός οικότοπος για τα πτηνά. Μάλιστα θεωρείται ιδιαίτερα μεγάλης σημασίας για το μαυρογλάρονο (Chlidonias niger) και τη μαριλόπαπια (Aythya marila), που προστατεύονται σύμφωνα με την οδηγία 79/409/ΕΟΚ ((ΕΕ L 103 της 25.4.1979, σ. 1 )). Σύμφωνα με τον Ολλανδό Υπουργό Γεωργίας, Διαχείρισης της Φύσης και Αλιείας, κ. van Aartsen, η περιοχή Noordwaard εποτελεί επίσης σταθμό ανάπτυξης και σίτησης για το είδος χουλιαρομύτα. Προτίθεται να ζητήσει την αναγνώριση της περιοχής Noordwaard ως ζώνης ειδικής προστασίας στο πλαίσιο της Σύμβασης για τους Υγρότοπους (βλ. είδηση στην εφημερίδα Leeuwarder Courant, 23.5.196). Άλλα είδη που συμπεριλαμβάνονται στο παράρτημα 1 της οδηγίας 79/409/ΕΟΚ, όπως ο βαλτόκιρκος (Circus Cyaneus) συναντώνται επίσης στην εν λόγω περιοχή.

Τα σχέδια επέκτασης της Κοινότητας Wunseradiel απειλούν τώρα αυτή τη φυσική περιοχή. Τροποποιώντας παλαιότερα σχέδια, η κοινότητα Wunseradiel προτείνει τώρα να μετατοπίσει τα προχώματα, με αποτέλεσμα ο δίαυλος ναυσιπλοΐας να είναι σήμερα προγραμματισμένος ακριβώς δίπλα στα σύνορα της προστατευμένης περιοχής Noordwaard. Ο δίαυλος θα πρέπει να εκβαθυνθεί και να διευρυνθεί, ούτως ώστε να επιτευχθεί η επιθυμητή για την κοινότητα εντατικοποιημένη ναυσιπλοΐα.

1. Συμμερίζεται η Επιτροπή την άποψη της υπογράφουσας ότι η εντατική ναυσιπλοΐα στο δίαυλο Sotummer θα έχει επιβλαβείς συνέπειες για την περιοχή σίτησης και τον βιότοπο των προαναφερθεισών πτηνών;

2. Συμμερίζεται η Επιτροπή την άποψη της υπογράφουσας ότι η μετατόπιση των προχωμάτων και του διαύλου ναυσιπλοΐας δεν επαρκούν για τη διατήρηση της περιοχής σίτησης και του βιοτόπου των πηγών αυτών;

3. Συμμερίζεται η Επιτροπή την άποψη της υπογράφουσας ότι το γεγονός ότι η περιοχή σίτησης και ο βιότοπος βρίσκονται εν μέρει εκτός των συνόρων της προστατευμένης φυσικής περιοχής Makkumer Noordwaard δεν σημαίνει ωστόσο ότι τα πτηνά δεν πρέπει να προστατεύονται, δεδομένου ότι πάλι πρέπει να εφαρμόζονται οι διατάξεις του άρθρου 3.2.β της οδηγίας 79/409/ΕΟΚ;

4. Θεωρεί η Επιτροπή παραδεκτό ότι τα σχέδια της κοινότητας Wunseradiel απειλούν μια περιοχή, η οποία κατά την περίοδο από το 1986 έως το 1989 έχει ενισχυθεί, στο πλαίσιο των κοινοτικών δράσεων για το περιβάλλον, με συνολικό ποσό ύψους 55.588 Ecu;

Απάντηση της κας Bjerregaard εξ ονόματος της Επιτροπής (29 Νοεμβρίου 1996)

Συνεπεία της γραπτής ερώτησης Ε-1186/96 ((ΕΕ αριθ. C 356 της 25.11.1996. )) του Αξιοτίμου Μέλους του Κοινοβουλίου για το θέμα των κινδύνων που απειλούν το είδος χουλιαρομύτα (platalea leucorodia) στο Wόnseradiel, η Επιτροπή ζήτησε πληροφορίες από τις ολλανδικές αρχές σε ό,τι αφορά το έργο που προτίθεται να εκτελέσει η κοινότητα του Wόnseradiel (πρόγραμμα Makkum-Noord), το οποίο περιλαμβάνει ρήξη του φράγματος Ijsselmeer και διάνοιξη διαύλου στο φυσικό πάρκο «Makkum Noordwaard».

Η Επιτροπή πρόσφατα έλαβε απάντηση εκ μέρους των ολλανδικών αρχών οι οποίες δηλώνουν ότι μέχρι τώρα δεν έχει ληφθεί οριστική απόφαση για το έργο Makkum-Noord. Εάν η κοινότητα του Wόnseradiel αποφασίσει να εξακολουθήσει την προπαρασκευή του έργου, θα πρέπει να καταρτίσει επίσημο χωροταξικό σχέδιο για την περιοχή. Επίσης στην απάντηση δηλώνεται ότι είναι πιθανόν να αποδειχθεί απαραίτητη η αξιολόγηση των περιβαλλοντικών επιπτώσεων καθώς και η έκδοση σχετικής άδειας δυνάμει του νόμου για την προστασία της φύσης.

1. Σε ό,τι αφορά τα δύο είδη που αναφέρονται - chlidonias niger (μαύρη θαλασσόστερνα) και την aythya marila (αγριόπαπια), η Επιτροπή εξακρίβωσε, χρησιμοποιώντας τον «Atlas van de Nederlandse vogels» που αποτελεί σημαντική πηγή, ότι η εν λόγω αγριόπαπια ως επί το πλείστο διαχειμάζει στην περιοχή του Ijssselmeer και ότι τόσο η μαύρη στέρνα όσο και το συγκεκριμένο είδος αγριόπαπιας χρησιμοποιούν μεγάλα τμήματα ουσιαστικά ολοκλήρου του Ijsselmeer ως περιοχή βόσκησης. Δεν υπάρχουν πληροφορίες ή ενδείξεις που να αποδεικνύουν ότι κάποιο από τα είδη αυτά θα υποστεί σοβαρές διαταραχές συνεπεία της εντατικότερης χρησιμοποίησης του διαύλου από πλοία.

2. Η Επιτροπή ωστόσο, δεν έχει υπόψη της προγράμματα, όπως αναφέρεται στην παρούσα γραπτή ερώτηση για μετακίνηση του ανοίγματος του φράγματος και για εμβάθυνση και διεύρυνση του διαύλου. Θα ζητήσει νέες πληροφορίες από τις αρχές της Ολλανδίας για το θέμα αυτό. Θα ρωτήσει επίσης κατά πόσον προβλέπεται αξιολόγηση των περιβαλλοντικών επιπτώσεων.

3. - 4. Οπως γνωρίζει η Επιτροπή οι εν λόγω δράσεις θα αναληφθούν πλησίον σημαντικών βιοτόπων πτηνών, αλλά δεν είναι σαφές εάν αναμένονται σοβαρές επιπτώσεις στις περιοχές αυτές. Ωστόσο η Επιτροπή θα διερευνήσει περαιτέρω τα γεγονότα που αφορά η ερώτηση με δεύτερη επιστολή όπως αναφέρεται.